Z+ से हुई Y+; सरकार पर भड़के, बोले- एक सिद्धू को मरवा दिया, दूसरा भी मरवा दो
Punjab Congress Minister Navjot Singh Sidhu Security Decreases To Z+ To Y+ - रोडरेज मामले में जेल से बाहर आए पंजाब कांग्रेस के पूर्व प्रदेश प्रधान नवजोत सिंह सिद्धू की केंद्र व राज्य सरकार ने सिक्योरिटी को कम कर दिया है।
रोडरेज मामले में जेल से बाहर आए पंजाब कांग्रेस के पूर्व प्रदेश प्रधान नवजोत सिंह सिद्धू की केंद्र व राज्य सरकार ने सिक्योरिटी को कम कर दिया है। जेल से निकलते ही उनकी सिक्योरिटी Z+ से घटा कर Y+ कर दी गई है। जिसके बाद उन्होंने राज्य व केंद्र सरकार पर गुस्सा भी निकाला है।
मिली जानकारी के अनुसार पहले नवजोत सिंह सिद्धू के पंजाब में मंत्री होते हुए Y+ सिक्योरिटी ही दी गई थी, लेकिन कांग्रेस सरकार के समय केंद्र ने उन पर हमला होने की आशंका जाहिर की थी। जिसके बाद उनकी सिक्योरिटी को Z+ कर दिया गया था। जब वह बीते साल जेल गए, तब भी उनके पास Z+ सिक्योरिटी ही थी। लेकिन साढ़े दस महीनों के बाद जब वह जेल से बाहर आए हैं तो उनकी सिक्योरिटी कम कर दी गई है।
केंद्र व राज्य सरकार पर साधा निशाना
नवजोत सिंह सिद्धू ने सुरक्षा कम किए जाने के बाद राज्य व केंद्र सरकार पर निशाना साधा है। एक इंटरव्यू में उन्होंने कहा कि मेरी सुरक्षा कम की गई है। पहले एक सिद्धू (सिद्धू मूसेवाला) को मरवा दिया, अब दूसरा भी मरवा दो। बता दें कि पहले उनके पास 25 सुरक्षाकर्मी थे, लेकिन अब उनकी गिनती को कम करके 12 कर दिया गया है।
मूसेवाला की मौत पर घिरी थी सरकार
इससे पहले आम आदमी पार्टी की सरकार ने सत्ता में आते ही वीआईपी सिक्योरिटी को कम किया था। सरकार ने सिद्धू मूसेवाला की सिक्योरिटी को कम करके मीडिया में इसकी जानकारी सांझा कर दी थी। जिसके बाद जग्गू व लॉरेंस गैंग के सदस्यों ने मिलकर सिद्धू मूसेवाला की हत्या कर दी थी। अब नवजोत सिंह सिद्धू की सिक्योरिटी कम करके राज्य सरकार फिर निशाने पर आ गई है।
सिद्धू ने कहा वो मौत से नहीं डरते
नवजोत सिंह सिद्धू ने अपनी सुरक्षा कम किए जाने पर प्रतिक्रिया देते हुए कहा कि वह संविधान को अपना ग्रंथ मानते हैं। तानाशाही की जा रही है, जो संस्थाएं संविधान की ताकत थी उन्हें गुलाम बनाया जा रहा है। वह मौत से घबराते नहीं हैं, वह जो भी कर रहे हैं, अगली पीढ़ी के लिए कर रहे हैं।
ये खबरें भी पढ़ें... 
317 दिन बाद पटियाला जेल से बाहर आए सिद्धू: बोले- मान अखबारी CM, पंजाब में राष्ट्रपति शासन लगाना चाहती है केंद्र सरकार 
पंजाब कांग्रेस के पूर्व प्रधान नवजोत सिंह सिद्धू जेल से रिहा हो गए हैं। सिद्धू 317 दिन बाद पटियाला सेंट्रल जेल से बाहर आए हैं। उन्हें 1988 में पटियाला में हुए रोडरेज केस में एक साल कैद की सजा हुई थी। 19 मई 2022 को सुप्रीम कोर्ट ने उन्हें सजा सुनाई थी (पूरी खबर पढ़ें)
मूसेवाला के घर पहुंचेंगे नवजोत सिद्धू:हत्या के बाद परिवार से पहली मुलाकात; पंजाब की लॉ एंड ऑर्डर स्थिति पर उठाएंगे सवाल 
रोडरेज केस में एक साल की सजा काट कर बाहर आए नवजोत सिंह सिद्धू आज मूसेवाला की हवेली गांव मूसा में अफसोस करने जाएंगे। जेल से बाहर निकलते ही उन्होंने सिद्धू मूसेवाला को याद किया था। सिद्धू ने कहा था कि पंजाब की लॉ एंड ऑर्डर स्थिति के बारे में वह मूसा गांव जाकर ही बोलेंगे​​​​​ (पूरी खबर पढ़ें)